CELEX: 32014D0826
Language: ro
Date: 2014-11-10 00:00:00
Title: 2014/826/UE: Decizia Consiliului din 10 noiembrie 2014 privind poziția care urmează să fie adoptată în numele Uniunii Europene în cadrul Organizației Maritime Internaționale în cursul celei de a 94-a sesiuni a Comitetului pentru siguranța maritimă în ceea ce privește adoptarea modificărilor aduse Codului privind programul de inspecții intensificate din 2011

22.11.2014   
            
            
               RO
            
            
               Jurnalul Oficial al Uniunii Europene
            
            
               L 335/17
            
         DECIZIA CONSILIULUI
   din 10 noiembrie 2014
   privind poziția care urmează să fie adoptată în numele Uniunii Europene în cadrul Organizației Maritime Internaționale în cursul celei de a 94-a sesiuni a Comitetului pentru siguranța maritimă în ceea ce privește adoptarea modificărilor aduse Codului privind programul de inspecții intensificate din 2011
   
      (2014/826/UE)
   
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2) și articolul 218 alineatul (9),
   având în vedere propunerea Comisiei Europene,
   întrucât:
   
               (1)
            
            
               Măsurile luate de Uniunea Europeană în sectorul transportului maritim ar trebui să urmărească îmbunătățirea siguranței maritime.
            
         
               (2)
            
            
               Reuniunea Comitetului pentru siguranța maritimă (CSM) al OMI în cadrul celei de a 93-a sesiuni a aprobat modificările aduse Codului privind programul de inspecții intensificate (ESP) din 2011. Se preconizează ca aceste modificări să fie adoptate în cadrul celei de a 94-a sesiuni a CSM din luna noiembrie 2014.
            
         
               (3)
            
            
               Modificările aduse Codului ESP din 2011 armonizează codul cu practicile societăților de clasificare și permit totodată, în anumite condiții, realizarea testării hidrostatice a tancurilor de marfă de către echipajul navei, sub conducerea comandantului, în loc ca această testare să fie efectuată în prezența unui inspector.
            
         
               (4)
            
            
               Articolele 5 și 6 din Regulamentul (UE) nr. 530/2012 al Parlamentului European și al Consiliului (1) prevăd aplicarea obligatorie a schemei de evaluare a stării navei (CAS) a OMI. CAS este completat de Codul ESP din 2011, adoptat de Adunarea OMI prin Rezoluția A.1049(27). Anexa B, partea B din Codul ESP din 2011 se referă la inspecții efectuate cu ocazia examinării petrolierelor, altele decât petrolierele cu cocă dublă, și specifică modul în care trebuie realizată evaluarea intensificată. În consecință, orice modificări ale Codului ESP din 2011 în ceea ce privește petrolierele cu cocă simplă mai vechi de 15 ani vor fi aplicabile automat prin Regulamentul (UE) nr. 530/2012.
            
         
               (5)
            
            
               Uniunea nu este nici membru al OMI, nici parte contractantă la convențiile și codurile menționate. Este necesar ca, prin urmare, Consiliul să autorizeze statele membre să exprime poziția Uniunii și să își exprime acordul pentru respectarea modificărilor aduse Codului ESP din 2011,
            
         ADOPTĂ PREZENTA DECIZIE:
   Articolul 1
   (1)   Poziția Uniunii în cadrul celei de a 94-a sesiuni a Comitetului pentru siguranța maritimă al OMI este favorabilă adoptării modificărilor aduse Codului ESP din 2011, astfel cum sunt prevăzute în anexa B partea B din anexa 22 la documentul CSM 93/22/Add.3 al OMI, în sensul menționat la articolele 5 și 6 din Regulamentul (UE) nr. 530/2012.
   (2)   Poziția Uniunii, astfel cum este prevăzută la alineatul (1), se exprimă de către statele membre care sunt membre ale OMI, acționând împreună în interesul Uniunii.
   (3)   Modificările formale și minore ale acestei poziții pot fi consimțite fără a fi necesară modificarea poziției.
   Articolul 2
   Statele membre sunt autorizate să își exprime acordul, în interesul Uniunii, să respecte modificările menționate la articolul 1 alineatul (1).
   Articolul 3
   Prezenta decizie se adresează statelor membre.
   
      Adoptată la Bruxelles, 10 noiembrie 2014.
      
         
            Pentru Consiliu
         
         
            Președintele
         
         M. MARTINA
      
   
   
      (1)  Regulamentul (UE) nr. 530/2012 al Parlamentului European și al Consiliului din 13 iunie 2012 privind accelerarea introducerii cerințelor referitoare la coca dublă sau a unor standarde de proiectare echivalente pentru petrolierele cu cocă simplă (JO L 172, 30.6.2012, p. 3).